Đuro Knežević (Novi Kozarci, 4. IV.1948. – Srpska Crnja, 9. V. 1998), enigmat, jedan od najvećih majstora za anagrame u bivšoj Jugoslaviji. Osnovnu školu i gimnaziju završio je u Kikindi, a Filozofski fakultet u Beogradu. Dugi niz godina živio je i radio u Srpskoj Crnji. Bio je zaposlen u Drvnoj industriji (DI) "Lipa" kao sekretar preduzeća, a predavao je sociologiju u crnjanskoj srednjoj školi. Istovremeno je bio glavni urednik Kikindskih novosti.

Enigmatikom se počeo baviti još u osnovnoj školi. U preko 35 godina dugoj enigmatskoj karijeri sastavljao je razne vrste zagonetaka, ali je najveće domete postigao u sastavljanju anagrama. Poznato je da je neki anagram znao "brusiti" mjesecima kako bi došao do najboljeg što se moglo sastaviti od zadanih slova. Na mnogim konkursima na kojima je učestvovao osvajao je prva mjesta. Anagrame je sastavljao s naročitom upornošću, često praveći anagramijade od mnoštva uspjelih kombinacija. Proučavao je i palindrome pa je sastavio i rječnik palindroma. Pronalazač je našeg najdužeg palindroma od 15 slova (ekstrapopartske). Ipak, anagrami će ostati njegov zaštitni znak.

O enigmatici je jednom rekao: "Enigmatika mora i može biti naučno i filozofski utemeljena ako hoće da bude nešto više od puke zabave, igre, razonode i slično, na što se uglavnom redukuje njen predmet". Svojim zagonetkama uspio je dosegnuti umjetničke visine i zato je njegova prerana smrt veliki gubitak za domaću enigmatiku.

Bio je jedan od osnivača ED "Đorđe Natošević" iz Sombora, te jedan od pokretača i učesnika Prve enigmatske kolonije u Somboru. Na toj je koloniji imao i zapaženo izlaganje o anagramu.

I u društvenoj igri kvizovci postigao je odlične rezultate. U SFRJ bio je među najboljim igračima, a u SRJ se posvetio suđenju na kvizovkaškim turnirima pa je bio glavni sudija skoro na svim najjačim turnirima.
 
Autor je i nekoliko novih zagonetaka, ali i niza od preko 300 etnica na temu Siverićanka.

 Vrhunski anagrami Đure Kneževića:
 TO SILA PUSTA - apsolutista
 U ZLIMA OPSTA - apsolutizam
 KRAO BRATIJI  - birokratija
 KO MRZI BRATA?  - birokratizam
 MOTIVOM NIJE UZ SRPSKI NAROD - Dejtonski mirovni sporazum
 RETKA MODA - demokrata
 KRATIMO JADE - demokratija
 PAO JE STID - despotija
 TA, KRADU TI - diktatura
 KULTNA ELITICE!  - intelektualci
 KO NAS MUTI?  - komunista
 GLASNICA JE RATA - Legija stranaca
 VEČNI IDOL NARODA - Leonardo da Vinči
 IDOL VRSTE - liderstvo
 DRAME GENIJALACA - mlada generacija
 PROTIV NASTANKA SILE - nesvrstana politika
 SVETLA NADA JE SAMO MIT - Na mladima svet ostaje
 TA MI JESMO SVETLA NADA - Na mladima svet ostaje
 TAJ SISTEM NE VLADA AMO - Na mladima svet ostaje
 VLAST DAJE I MESTO NAMA - Na mladima svet ostaje
 DOVEO ANTISRPSKI VEK!  - novi svetski poredak
 SVAKO TRPI - SVE DO KINE - novi svetski poredak
 STVORI PARE!  - prosvetari
 NIŠTIO VAS - šovinista
 TEZA: ON KRIV - zatvorenik
 Izbor: Zoran Radisavljević

U znak sjećanja na Đuru Kneževića Informativni centar Kikinda, na inicijativu i trudom Slavka Bovana, organizuje takmičenje anagramista Memorijal "Đuro Knežević" (prvi 2003, drugi 2004. Treći Memorijal održan je 2012. godine u okviru Susreta enigmata Srbije, održanih u Kikindi, a četvrti 2015. na blogu Enigmatika (tupljenje i oštrenje)
 
U enigmatskim listovima i biltenima Knežević je objavljivao zapažene članke s enigmatskom tematikom:
 "Tragajući za antietnicom", Bilten ED "Dr Đorđe Natošević", VI, 19, 7-8 - Sombor, III. 1994.
 "Pobednik Vitomir Pavlović" (kvizovka), Bilten ED "Dr Đorđe Natošević", VI, 20-21, 7-10 - Sombor, V-VII. 1994.
 (s Tomislavom Munišićem): "Rejting-lista" (kvizovkaša), Bilten ED "Dr Đorđe Natošević", VI, 20-21, 10 - Sombor, V-VII. 1994.
 "Tragajući za antietnicom (2)", Bilten ED "Dr Đorđe Natošević", VI, 20-21, 16-17 - Sombor, V-VII. 1994.
 "Pobednik Tomislav Munišić" (kvizovka), Bilten ED "Dr Đorđe Natošević", VI, 23-25, 2-4 - Sombor, 1994/1995.
 "Anagram", Zamko, I, 1, 36 - Sombor, IV. 1995.
 "Anagram", Zamko, I, 2, 36 - Sombor, (1995, broj nije izašao)
 "Palindrom", Zamko, I, 3, 36 - Sombor, (1995, broj nije izašao)
 "Turnir u kvizovci Valjevo 95", Kvizovkaški bilten, I, 1, 4-9 - Sombor, VIII. 1995.
 "Istraživanje palindroma", Enigmospektar, II, 3, 12-15 - Sombor, VIII. 1995. 
 "Prvenstvo Jugoslavije u kvizovci", Kvizovkaški bilten, II, 7-10 - Sombor, I. 1996.
 "Kvizovka" (1-6), Zagonetka (Zvornik), IV, 29-34, 16 - Zvornik, XI. 1996-VI. 1997.

Izvori 
 Slavko Bovan. "In memoriam: Đuro Knežević (1948-1998)", Zagonetka (Zvornik), VI, 36, 8 - Zvornik, VII. 1998. (+ fotografija)
 Zoran Radisavljević: "Svet anagrama", Beograd, 2004, str. 54 (+ fotografija)
 Stjepan Horvat: "Leksikon zagonetača Jugoslavije", Bjelovar, 1979. (vrlo šturi podaci)
 Enigmatska periodika: Bilten ED "Dr Đorđe Natošević", Enigmospektar, Zagonetka (Zvornik), Zamko...

Jugoslavenski enigmati
Srpski enigmati